АҞӘА, жьҭаара 23 — Sputnik. Испаниа аминистрцәа реилазаара аилацәажәара ҷыда мҩаԥыргеит, Испаниа Аконституциа 155-тәи ахәҭаҷ ахәаԥшразы. Ари ахәҭаҷ инақәыршәаны иалшоит Каталониа автономтә статус аанкылара. Абри атәы иҳәеит Испаниа аиҳабыра рхада Мариано Рахои имҩаԥигаз апресс-конференциаҟны ҳәа аанацҳауеит РИА Новости.
"Аиҳабыра ахәҭаҷ 155 ахархәара арҭар акәхоит. Уи ҳара иаҳҭахны иҟам. Ахаангьы иаҳҭахымызт", — иҳәеит иара.
Жьҭаара 1 азы Каталониа ахьыԥшымразы ареферендум мҩаԥган. Иааидкыланы абжьыҭира рхы аладырхәит 2,3 миллионҩык Каталониа ауааԥсыра.
Алхырҭатә ҭыԥқәак рҟны алхыҩцәеи аполициеи рыбжьара аидысларақәа ҟалеит. Иҟоуп ахәрақәа зауз.
Испаниа акрал Фелипе VI ижәлар рахь иҟаиҵаз аҳәамҭаҿ иазгәеиҭеит Каталониа аиҳабыра ареферендум амҩаԥгарала Испаниа акзаара ҵыршәааит ҳәа.